Aukštaitijos regiono klojimo teatro festivalis "Po Bitės sparnu"

Besibaigianti vasara ir prasidėjęs ruduo kvepėjo teatro medum. Įvairiose Panevėžio apskrities vietose šurmuliavo Aukštaitijos regiono klojimo teatro festivalis "Po Bitės sparnu", skirtas plėtoti kultūrinį G. Petkevičaitės-Bitės palikimą, pasitelkiant mėgėjų ir profesionalių meno kūrėjų iniciatyvas. Kasmet Smilgių etnografinėje sodyboje vykstantis festivalis išplėtė ribas ir apimtis. Per šešias festivalio dienas buvo parodyti 9 spektakliai bei surengti du kūrybiniai susitikimai su kino ir teatro režisieriumi, dramaturgu, dainų kūrėju bei atlikėju Vytautu V. Landsbergiu: koncertinė-edukacinė programa Smilgių etnografinėje sodyboje bei kūrybinės dirbtuvės mėgėjų teatrų kolektyvų vadovams Puziniškyje G.Petkevičaitės-Bitės dvarelyje.

Spektakliai rodyti Pasvalio r. Joniškėlyje, Rokiškyje, Kupiškio r. Adomynėje, Panevėžio r. Smilgiuose. Festivalio dalyvių pasirodymus stebėjo apie 1000 žiūrovų visoje Panevėžio apskrityje.

Dalyviai: Panevėžio rajono mėgėjų teatrų kolektyvai: Smilgių kultūros centro Perekšlių padalinio teatras "Saulėgrįža", Ramygalos k.c. suaugusių teatras "Ąžuolynė" bei vaikų teatras "AkMenukai", kolektyvų vadovė Audronė Palionienė. Krekenavos k.c. teatras "Avilys", vadovė Miranda Vaitkevičienė. Naujamiesčio k.c. teatras, vadovas Andrius Povilauskas. Kupiškio kultūros centro Unės Babickaitės teatras, vadovė Nijolė Ratkienė. Rokiškio r. Bajorų kultūros centro teatras "Šnekutis", vadovė Nijolė Čirūnienė. Pasvalio kultūros centro jaunimo teatras "DrAma", vadovė Asta Simonaitė-Liukpetrienė. Visiems kolektyvams už puikų kūrybinį darbą bei parodytus įspūdingus, jautrius, nuotaikingus spektaklius įteikti padėkos raštai, saldžios dovanos energijai atstatyti, suvenyrai - simboliniai Bitės "Žiburėliai" bei medus, labiausiai žiūrovams patikusiems artistams.

Klojime, kur vyko pasirodymai, eksponuotos Tautodailės metams skirtos tautodailininkų parodos: Alberto Valikonio Medinių kaukių bei Irenos Onos Vilienės ir Gvido Vilio austų Tautinių juostų. Surengti susitikimai su parodų autoriais. Rugsėjo 4 d. vaikų ir jaunimo dienoje įgyvendinta juostų pynimo edukacija.

Už bendradarbiavimą įgyvendinant veiklas dėkojame partneriams: Panevėžio rajono viešajai bibliotekai, Panevėžio rajono švietimo centrui, Rokiškio, Kupiškio, Pasvalio kultūros centrams, Smilgių gimnazijai.

Festivalio veiklas dalinai rėmė bei finansavo Lietuvos kultūros taryba bei Panevėžio rajono savivaldybė. Organizatorius ir projekto vykdytojas Smilgių kultūros centras.

Meno vadovė Audronė Palionienė